钦定古今图书集成/明伦汇编/氏族典/第383卷 > 李元护
## 钦定古今图书集成/明伦汇编/氏族典/第383卷 > 李元护

按《魏书李元护传》：“元护，辽东襄平人。八世祖引，晋司
徒广陆侯。引子顺、璠，及孙沈志，皆有名宦。沈孙根，慕
容宝中书监。根子后智等随慕容德南渡，居青州，数
世，无名位。元护以国家平齐后，随父怀庆南奔，仕萧
道成，历官马头太守、龙骧将军。后为裴叔业司马。叔
业归顺，元护赞同其谋。及叔业疾病，元护督率上下”，
以俟援军。寿春克定，元护颇有力焉。景明初，为辅国
将军、齐州刺史、广饶县开国伯。其年入朝，以州民柳
世明图为不轨，元护驰还历城，至即擒殄。诛戮所加，
微为滥酷。三年夏，卒。病前月馀，京师无故传其凶问。
又城外送客亭柱有人书曰“李齐州死”，纲佐饯别者
见而拭之。后复如此。赠平东将军、青“州刺史。”